CELEX: 32016R0238
Language: mt
Date: 2016-02-19 00:00:00
Title: Regolament tal-Kummissjoni (UE) 2016/238 tad-19 ta' Frar 2016 li jemenda l-Anness tar-Regolament (UE) Nru 579/2014 li jagħti deroga minn ċerti dispożizzjonijiet tal-Anness II tar-Regolament (KE) Nru 852/2004 tal-Parlament Ewropew u tal-Kunsill fir-rigward tat-trasport taż-żjut u x-xaħmijiet likwidi bil-baħar (Test b'rilevanza għaż-ŻEE)

20.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 45/1
            
         REGOLAMENT TAL-KUMMISSJONI (UE) 2016/238
   tad-19 ta' Frar 2016
   li jemenda l-Anness tar-Regolament (UE) Nru 579/2014 li jagħti deroga minn ċerti dispożizzjonijiet tal-Anness II tar-Regolament (KE) Nru 852/2004 tal-Parlament Ewropew u tal-Kunsill fir-rigward tat-trasport taż-żjut u x-xaħmijiet likwidi bil-baħar
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene tal-oġġetti tal-ikel (1), u b'mod partikolari l-Artikolu 13(2) tiegħu,
   Billi:
   
               (1)
            
            
               Ir-Regolament tal-Kummissjoni (UE) Nru 579/2014 (2) jagħti deroga mill-punt 4 tal-Kapitolu IV tal-Anness II tar-Regolament (KE) Nru 852/2004 fir-rigward tat-trasport taż-żjut u tax-xaħmijiet likwidi (“żjut jew xaħmijiet”) bil-baħar, maħsuba għall-konsum mill-bniedem jew li x'aktarx jintużaw għal dak l-iskop, taħt ċerti kundizzjonijiet.
            
         
               (2)
            
            
               Dawk il-kundizzjonijiet jirrigwardaw it-tagħmir u l-prattiki tat-trasport bil-baħar kif ukoll il-kriterji dwar is-sustanzi li jridu jiġu ttrasportati f'bastiment tal-baħar bħala merkanzija preċedenti. Is-sustanzi li jissodisfaw dawk il-kriterji huma mniżżla fl-Anness tar-Regolament (UE) Nru 579/2014 (il-lista tal-merkanzija preċedenti aċċettabbli).
            
         
               (3)
            
            
               Fil-lista tal-merkanzija preċedenti aċċettabbli, l-entrata magħquda għal “soluzzjoni ta' nitrat tal-ammonju u soluzzjoni ta' nitrat tal-kalċju (CN-9) u l-melħ doppju tagħhom” ma tiddeskrivix il-merkanzija b'mod adegwat u dan joħloq konfużjoni għall-kerrejja tal-bastimenti. Għalhekk, il-lista tal-merkanzija preċedenti aċċettabbli għandha tiġi emendata sabiex tirrifletti l-forom l-oħra li fihom in-nitrat tal-kalċju, fosthom in-nitrat ammoniku tal-kalċju, in-nitrat tal-kalċju (II) deidrat u n-nitrat tal-kalċju tetraidrat. Dawn il-forom kollha għandhom profili identiċi ta' periklu u jvarjaw biss fl-ammont ta' ilma kristallin li jkun fihom il-molekuli.
            
         
               (4)
            
            
               Il-Bord Xjentifiku dwar il-Kontaminanti fil-Katina tal-Ikel tal-Awtorità Ewropea dwar is-Sigurtà fl-Ikel, fit-68 plenarja (3) tiegħu kkonferma li dawn il-forom differenti ta' soluzzjonijiet ta' nitrat tal-kalċju jvarjaw biss fl-għadd ta' idratazzjoni u kkonkluda li l-preżenza tagħhom ma jkollha l-ebda impatt fuq il-proprjetajiet tossikoloġiċi u fuq ir-reattività kimika meta mqabbla mas-sustanzi mniżżla oriġinarjament fl-entrata magħquda.
            
         
               (5)
            
            
               Għalhekk, huwa xieraq li l-lista tal-merkanzija preċedenti aċċettabbli fl-Anness tar-Regolament (UE) Nru 579/2014 tiġi emendata.
            
         
               (6)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness tar-Regolament (UE) Nru 579/2014 huwa emendat skont kif stipulat fl-Anness ta' dan ir-Regolament.
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta' Frar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 139, 30.4.2004, p. 1.
   
      (2)  Ir-Regolament tal-Kummissjoni (UE) Nru 579/2014 tat-28 ta' Mejju 2014 li jagħti deroga minn ċerti dispożizzjonijiet tal-Anness II tar-Regolament (KE) Nru 852/2004 tal-Parlament Ewropew u tal-Kunsill fir-rigward tat-trasport taż-żjut u x-xaħmijiet likwidi bil-baħar (ĠU L 160, 29.5.2014, p. 14).
   
      (3)  Il-minuti tat-68 laqgħa plenarja tal-Bord Xjentifiku dwar il-Kontaminanti fil-Katina tal-Ikel (EFSA/CONTAM/2330) huma disponibbli fuq http://www.efsa.europa.eu/en/events/event/141125b-m.pdf
   
      ANNESS
      L-Anness tar-Regolament (UE) Nru 579/2014 huwa emendat kif ġej:
      
                  (1)
               
               
                  Fit-12-il ringiela, l-entrata magħquda ta' “soluzzjoni ta' nitrat tal-ammonju u soluzzjoni ta' nitrat tal-kalċju (CN-9) u l-melħ doppju tagħhom” hija sostitwita b'dawn l-entrati separati li ġejjin:
                  
                              “Soluzzjoni ta' nitrat tal-ammonju
                           
                           
                              6484-52-2
                           
                        
                              Nitrat ammoniku tal-kalċju
                           
                           
                              15245-12-2”
                           
                        
            
                  (2)
               
               
                  L-entrati li ġejjin jiddaħħlu taħt it-13-il ringiela (l-entrata ta' “soluzzjoni ta' klorur tal-kalċju”):
                  
                              “Nitrat tal-kalċju
                           
                           
                              10124-37-5
                           
                        
                              Nitrat tal-kalċju (II) deidrat
                           
                           
                              35054-52-5
                           
                        
                              Nitrat tal-kalċju tetraidrat
                           
                           
                              13477-34-4”